
Praefatio. 

De  Furiis  poetis,  quot  fuerint  et  quae  carmina  eis  at- 
tribuenda  sint,  controversia  fuit  usque  ad  hunc  diem,  imprimis 
propter  duos  locos  Horatianos  (sat.  II,  5,  41  et  sat  1, 10,  36), 
quibus  M.  Furium  Bibaculum  perstrictum  esse  narrant 
scholiastae.  Primus  multis  verbis  de  ea  re  disputavit 
Weichertus  in  commentatione*)  ,De  Marco  Furio  Bibaculo'. 
Certe  laudanda  est  diligentia  et  sedulitas  viri  docti ,  qui  de 
illa  quaestione  pro  sua  parte  optime  meritus  est,  sed  negare 
nequeo  multa  ab  eo  prolata  esse  sine  ulla  veritatis  specie, 
multa  plane  falsa.  Confundit  enim  poetas  Furios  diversos  et 
plures  opiniones  profert,  _quas  probare  non  possumus.  Atque 
fuerunt  sane  viri  docti,  qui  nonnullas  Weicherti  coniecturas 
reiecerunt.  Sed  controversiam  nondum  diiudicatam  esse  puto, 
propterea  quod  nemo  post  Weichertum  totam  rem  ita  trac- 
tavit,  ut  eis,  quae  adhuc  prolata  sunt,  accurate  examinatis 
certa  ab  incertis  disiuncta  sint.  Sciens  hoc  dico.  Nam 
quamquam  ante  paucos  annos  G.  B.  Camozzi**)  copiose 
de  Marco  Furio  Bibaculo  disseruit,  tamen  plerumque,  im- 
primis  in  fragmentis  attribuendis,  auctoritate  Weicherti 
ducitur  atque  de  priorum  sententiis  quidem  fusius  dicit,  sed 
ea,  quae  viri  docti  nostri  saeculi  de  Furiis  poetis  scripserunt, 


*)  Poetarum  Latinorum vitae  et  carminum  reliquiae.    Lps.  1830 

pgg.  331-364. 
K*)  Rivista  di  filologia  ed  istruzione  classica  vol.  XVI  (1888)  pgg.  161—217. 


--       6      — 

aut  non  potuit  inspicere  aut  non  recte  examinavit.  Quae 
cum  ita  sint,  non  inutile  esse  existimo  de  tota  re  dcnuo  in- 
quirere  et  quaecumque  a  viris  doctis*)  de  Furiis  poetis  dis- 
putata  sunt,  in  unum  congerere  et  accurate  examinare,  ut 
intellegatur,  quid  certum,  quid  probabile,  quid  reiciendum 
sit.  Atque  quoniam  controversia  de  Furiis  poetis  eorumque 
fragmentis  orta  est  ex  interpretandis  duobus  locis  Horatianis, 
inde  exordium  disserendi  faciam  et  primo  capite  demonstrabo 
tres  fuisse  Furios  poetas.  Quorum  de  vitis  et  reliquiis 
sequentibus  capitibus  dicam.  — 


¥)  Estre,  Horatiana  prosopographia  p.  108  sqq. 
Nipperdey,  opuscula  pgg.  499—502. 
A.  Wissowa,  Uber   die    den  Dichter   Furius  betreffende  Stelle  in 

Horaz'  sat.  II,  5, 41.  Prgm.  des  kath.  Gyran.  zu  Breslau  1867. 
Bernhardy,  Rom.  Litteraturgeschichte,  5.  Aufl.  p.485  Anm.366; 

p.  566  Anm.  430. 
Ribbeck,  Gesch.  der  rom.  Dichtung  I,  p.  295;  p.  343. 
Teuffel,  Gesch.  der  rbm.  Litteratur,  5.  Aufl.  §  150, 1.  §  192,  4, 5,  6. 
Schanz,  Rbm.  Litteraturgeschichte  p.  95.  p.  148. 

ei  attribuerunt,  nani  infra  (cap.  II.)  hos  omnes  Auli  Fuiii 
Antiatis  esse  ostendam.  Contra  iure  Nippercleius*)  monuit 
epicum  carmen  magnum  et  historicum  repugnare  omnino 
consuetudini  eorum  poetarum,  quibus  annumerandus  est 
Bibaculus.  Fuit  enim  ex  eorum  numero,  qui  Alexandrinos 
potissimum  secnti  ab  antiquorum  consuetudine  discedebant 
et  novi  vel  vecozeooi  a  Cicerone**)  appellabantur.  Hi  poetae 
omnes,  ut  bene  exposuit  Nipperdeius,  componcbant  minora 
carmina  maxime  amatoria,  iambos,  epigrammata,  in  epico 
genere  et  ipsa  minora  carmina  fabulas  magna  doctrina  exor- 
natas,  non  historiam  tractantia  scripserunt,  qualia  erant  Catulli 
epithalamium  Pelei  et  Thetidis,  Calvi  Jo,  Cinnae  Zmyrna. 
Cum  igitur  per  se  non  sit  probabile  ab  hac  consuetudine 
Bibaculum  recessisse  et  apud  omnes  veteres  scriptores  altum 
silentium  sit  de  carmine  epico  Bibaculi,  evincitur  ant  nullum 
omnino  carmen  epici  generis  poetam  scripsisse,  id  quod  veri- 
simillimum  est,  aut  certe  non  carmen  historicum  de  bello 
Gallico.  Quid  ?  quod  ne  argumentum  quidem  aptum  carminis 
invenire  possumus,  si  Pseudo-Acronis  annotationem  Furium 
Bibaculum  scripsisse  ,pragmatiam  belli  Gallici'  veram  esse 
censemus.  Nam  de  nullo  alio  bello  Gallico  cogitari  potest 
nisi  de  illo  bello,  quod  Julius  Caesar  in  Gallia  gessit. 
Tacito  autem  teste,  apud  quem  ann.  IV,  34  Cremutius 
Cordus  dicit :  ,,carmina  Bibaculi  et  Cdtulli  referta  contumeliis 
Caesarum  leguntur,  sed  ipse  divus  Julius,  ipse  divus  Augustus 
tulere  ista  et  reliquere',  Bibaculus  erat  et  C.  Julio  et  Octa- 
viano  inimicus.  Neque  enim  ex  verbis  Cremutii  conicere 
licet  a  Bibaculo  solum  Augustum  carminibus  esse  carptum, 
quoniam  a  Catullo  unum  Caesarem  esse  laesum  constat.  Nam 
haud  dubie  Bibaculus  etiam  Julium  Caesarem  vexavit  car- 
minibus,  quia  probabile  est,  eum  si  Octavianum  dominationis 
appetentem  vidit  et  laesit,  idem  de  Julio  Caesare  sensisse 
quod  Catullum.    Quae  cum  ita  sint,  non  video,  quomodo  fieri 


*)  1.  1.  p.  500. 
**)  cfr.  Tusc.  III,  19,  45.  or.  48,  161.  ad  Att.  VII,  2,  1. 


—     20     — 

potuerit,  ut  inimicum  carmine  epico  laudaret.  Nihil  aliud 
in  tanta  difficultate  relinquitur,  nisi  ut  credamus  Bibaculum 
partes  suas  postea  eommutavisse,  sed  hoc  per  se  nullam 
veritatis  speciem  habet. 

Praeterea  fides  scholiorum  refellitur  iis,  quae  de  prae- 
stantia  carminum  Bibaculi  ab  aliis  traduntur.  Testimoniis 
enim,  quae  apud  Quintilianum,  Tacitum,  Diomedem,  a  quibus 
poeta  una  cum  Archilocho,  Hipponacte,  Lucilio,  Catullo, 
Horatio  nominatur,  satis  elucet  Bibaculum  fuisse  optimum 
poetam  imprimis  in  iambica  poesi.  Atque  recte  scriptores 
veteres  iudicasse  Bibaculum  excellentem  fuisse  poetam 
fatebitur,  qui  versus  Catullianis  simillimos  legerit,  quamvis 
pauca  et  parva  fragmenta  relicta  sint  (cfr.  cap.  III).  Itaque 
non  est  verisimile  poetam  simplicitate  verborum  et  senten- 
tiarum  insignem  in  tantum  tumorem  tantamque  insulsitatem 
incidisse,  ut  Horatio  ludibrio  esset.  Argutius  autem  quam 
verius,  ne  dicam  inepte,  iudicant,  qui  dicunt  Bibaculum 
optimum  quidem  iambographum  fuisse,  sed  pessimum  poetam 
epicum.  — 

Furius  Bibaculus  igitur  nullo  pacto  potest  esse  poeta 
ab  Horatio  utroque  loco  derisus.  Atque  verum  hoc  esse 
etiam  ex  ea  re  apparet,  quod  viri  docti  frustra  studuerunt 
causas  explorare,  cur  maxima  acerbitate  in  Furium  Bi- 
baculum  usus  sit  Horatius.  Jahnii  coniecturam  Furium 
Bibaculum  iram  Horatii  subiisse,  quod  inter  alios  etiam 
Orbilium  laesisset*),  Weichertus**)  bene  reiecit  argumento 
petito  ex  Horatii  ipsius  epistula  II,  1,  70,  ubi  poeta  illudit 
magistrum  plagosum.  Sed  ipse  Weichertus,  quem  nuper 
Camozzi  secutus  est,  nimis  fretus  scholiastis  comminisci 
cogitur  aliam  acerbitatis  Horatii  in  Bibaculum  causam.  Putat 
enim  hunc  admiratorem  magnum  Lucilii  indigne  ac  moleste 
accepisse  iudicium  poetae  novelli  de  Lucilio  sat  I,  4  prolatum 
eumque    hac    de    causa    sermones    Horatii    maligno     animo 


*)  cfr.  cap.  III  frgm.  3. 
**)  1.  1.  p.  363,  21. 

castigasse.  Horatium  autem  audito  sive  lecto  illo  Bibaculi 
iudicio  indignatum  primum  lenius  tectoque  nomine  enra  sat.I, 10, 
36  carpsisse.  Sed  Furium ,  qui  intellexisset,  quis  iste 
,Alpinus'  esset,  in  Horatium  invectum  versibus  malignis 
tantopere,  ut  hic  illiberabili  prorsus  petulantia  uteretur 
sat.  II,  5,  41. 

Supervacaneum  esse  existimo  contra  tam  subtilem 
explicationem  multa  proferre,  cum  tota  disputatione  per- 
spicuum  factum  esse  putem  Bibaculum  omnino  non  esse  posse 
poetam  Horatianum.  Illud  tantum  addam  nos  ignorare  Bi- 
baculum  fuisse  obtrectatorem  Horatii,  contra,  si  fuisset,  ille 
certe  eum  non  obiter  laesisset,  sed  accuratius  se  defendisset 
ab  opprobriis  poetae  sua  aetate  insignis.  Sed  eo  consilio 
Weicherti  coniecturas  adscripsi,  ut  manifestum  fieret  in 
sententias  futiles  et  commenticias  eos  trahi,  qui  sequentes 
scholiastas  poetam  illis  locis  Horatianis  perstrictum  Bibaculum 
putant.  — 

Cum  vero  supra  explicaverim,  quo  modo  Porphyrio, 
quem,  certe  ad  sat.  II,  5,  41,  reliqui  scholiastae  secuti  sunt, 
in  Furium  Bibaculum  inciderit,  et  consentaneum  sit  Pseudo- 
Acronem  comparatis  duobus  locis  etiam  sat.  I,  10,  36  Bi- 
baculum  notatum  esse  putasse,  certe  nemini  mirum  esse 
potest,  quod  Furium  Bibaculum  castigatum  poetam  esse 
opinati  sint  scholiastae.  Accedit,  quod  scimus  etiam  aliis 
locis  velut  sat.  I,  3,  130  (Alfenus),  sat.  I,  3,  82  (Labeo), 
epp.  II,  3,  301  (tonsor  Licinus)  a  scholiastis  personas 
Horatianas  plane  ignotas  cum  hominibus  aliunde  notis  con- 
fusas  esse.  — 

Quoniam  igitur  graves  causae  sunt,  cur  de  Furio  Bi- 
baculo  cogitaii  non  possit,  Wissowa  et  Ribbeckius  alterum 
certe  ex  locis  Horatianis  (sat.  II,  5,  41)  referendum  esse 
existimaverunt  ad  alium  poetam  ex  eadem  gente  Furia, 
Aulum  Furium  Antiatem,  quem  aequalem  et  familiarem  Lutatii 
Catuli  illius,  qui  Cimbros  ad  Vercellas  devicit,  fuisse  et 
carmen  epicum  composuisse  memoriae  est  proditum.  Quam 
sententiam  argumentis  accuratius  confirmare  studuit  Wissowa, 

Ribbeckius  autem  eam  simpliciter  profert  secutus,  ut  videtur, 
Wissowam.  Itaqne  videamus,  quid  afferat  ille  pro  opinione 
sua:  Gellium,  a  quo  (N  A.  XVIII,  11)  diserte  versus  epici 
Furii  Antiatis  traditi  sint,  narrare  a  Caesellio  Vindice, 
,homine  haut  indiligente  et  hautquaquam  inerudito',  Furium 
Antiatem,  quia  dedecoravisset  linguam  Latinam  fictionibus 
verborum,  ita  reprehensum  csse,  ut  verisimile  sit  eum  etiam 
ea  coinmisisse,  quae  Horatius  vituperet.  Sed  contra  hanc 
rationem  dicendum  est  illud  iudicium  grammatici  omnino 
non  pos.se  comparari  cum  iudicio  Horatii,  cum  ille,  quod 
nonnnlla  verba  nova  finxcrit,  hic,  quod  tumore  absurdisquc 
imaginibus  usus  sit,  Furium  vituperet.  Et  Gellius  ipse  iure 
mihi  videtur  defendisse  fictiones  Antiatis  his  verbis:  ,mihi 
quidem  neque  abhorrere  a  poetica  facultate  visae  sunt  neque 
dictu  profatuque  ipso  taetrae  aut  insuaves  esse,  sicuti  sunt  alia 
ab  illustribus  poetis  ficta  dure  et  rancide' .  Argumentum  igitur 
ex  reprehensione  Caesellii  Vindicis  sumptum  valde  incertum 
est.  —  Paulo  gravius  sane  videii  potest  alterum  argumentum, 
quod  ex  scholiis  Veronensibus  in  Verg.  Aen.  IX,  379. 
Wissowa  petivit.  Hoc  loco  euim  in  codice  leguntur  haec: 
, —  in  annalibus  belli  Gallici:  „Hic  qua  ducebant  vastae 
divortia  fossae"',  ubi  Wissowa  ante  ,in  annalibus  belli  Oallici' 
nomen  ,Furius  Antias'  olim  exstitisse  et  titulum  ,pragmatia 
belli  Gallici'  a  Pseudo-Acrone  traditum  non  diversum  esse  ab 
eo,  qui  hoc  loco  legitur  ^annales  belli  Gallici',  Beckerum*) 
secutus  suspicatur  et  censet  Pseudo-Acronem  tantum  de 
cognomine  erravisse,  sed  titulum  carminis  ostendere  ab  Horatio 
carpi  Furium  Antiatem.  Ut  hanc  opinionem  refutem,  paulo 
accuratius  dicendum  est  de  argumentis  Beckeri,  qui  post 
Bernhardy um**)  probare  studuit  carmen  Furii  Antiatis 
inscriptum  fuisse  ,annales  belli  Gallici',  nam  Beckeri  dis- 
putatione  nititur  explicatio  Wissowae.  Sunt  igitur  fere  haec, 


*)  J.  Becker,    M.    Furius    Bibaculns    und     Aulus     Furius     Antias. 

Zeitschrift  f.  d.  Altertumswissenschaft  1848  No    75. 
**)  Bernhardy,  Litteraturgesch.  p.  485  Anm.  366. 

quae  protulit  Beckerus :  Cum  Macrobius  in  libro  sexto  Satur- 
nalium  versus  Furianos  ex  ,annaW  primo,  quarto  etc.  propter 
imitationem  Vergilii  afferat  et  scholiasta  Veronensis  ex 
,annalibas  belli  Gallici'  versum  item  propter  imitationem 
Vergilii  attulisse  videatur,  ad  idem  carmen,  Furii  Antiatis 
,annales  belli  Gallici' ',  haec  referenda  esse.  Argumentum 
autem  carminis  fuisse  bellum  Catuli  contra  Cimbros  in  Gallia 
cisalpina,  cum  teste  Cicerone  Catulus  Auli  Furii  Antiatis 
familiaris  fuerit.  Pseudo-Acronem  vero  pro  ,annales  belli 
Gallict  scripsisse  ,pragmatia  belli  Gallici'  et  duobus  poetis 
confusis  hoc  epicum  carmen  Bibaculo  attribuisse  iniuria. 
Itaque  cum  etiam  in  lacuna  scholiorum  Veronensium  litterae 
,s'-  pars  superesse  videatur*),  ibi  verba  ,Furius  Antias'  ex- 
cidisse  verisimillimum  esse.  -  Sed  num  recte  haec  omnia 
disputata  sint,  valde  dubito.  Titulus  enim  carminis  epici 
Furii  Antiatis,  si  Macrobium  sequimur,  qui  unum  quemque 
librum  simpliciter  ,annalerri  dicit,  fuit  ,annales\  non  ,annales 
belli  Gallici\  Praeterea  non  verisimile  est  scholiastam  Verc- 
nensem  versum  ex  ,annalibus  belli  Gallici'  propter  imitationem 
Vergilii,  ut  censet  Beckerus,  attulisse,  nam  versus  Vergilianus 
Aen.  IX,  379:  .obiciunt  equites  sese  ad  divortia  nota1  nihil 
aliud  commune  habet  cum  versu  illo  nisi  unum  vocabulum 
,divortia'.  In  eis  autem  versibus,  quos  Macrobius  laudat 
plura  Vergilianis  verbis  similia  insunt**).  Denique  non 
explicavit  Beckerus,  quo  modo  factum  sit,  ut  Pseudo-Acro 
,pragmatia  belli  Gallici'  diceret,  non  ,annales  belli 
Gallici.  Quod  vero  nomen  in  lacuna  scholiorum  Veronensium 
olim  fuerit,  nescimus  atque  inutile  esse  puto  de  hac  re 
coniecturas  facere.  Itaque  ex  omnibus  argumentis,  quibus 
Beckerus  ad  suam  sententiam  confirmandam  usus  est,  relin- 
quitur  unum,  amicitia  Furii  Antiatis  et  Catuli,  qui  bellum 
in  Gallia  cisalpina  gessit  et  de  rebus  gestis  suis  librum 
misit   ad    poetam***),    sed  hac  re   una  ne  Beckerus  quidem 


*)  cfr.  Keilii  annotationem  in  editione  schol.  Veron. 
**)  cfr.  cap.  11. 
***)  cfr.  Cic.  Brut.  35  et  cap.  11  huius  libelli. 

ausus  sit  demonstrare  titulum  carminis  Furii  Antiatis  fuisse 
,annales  belli  Gallici'.  Hoc  autem  titulo  remoto  altera 
etiam  illa  causa,  qua  Wissowam  dixi  commotum  esse,  ut 
Furium  Antiatem  ab  Horatio  notatum  esse  putaret,  ad 
irritum  cadit.  — 

Iam  vero  certa  argumenta  sunt,  quibus  prohibemur,  ne 
Furiura  Antiatem  ab  Horatio  in  satiris  derisum  esse  credamus. 
Apparet  enim  Horatium  utroque  loco  hominem  suae  actatis, 
qui  ob  tumorem  apud  aequales  infamis  erat,  perstringere, 
nam  sic  tantum  dicacitas  et  acerbitas  poetae  perspicua  esse 
poterat.  Sed  cum  eo  tempore,  quo  Horatius  satiras  con- 
scripsit,  Furius  iam  diu  supremum  diera  obierit,  illis  locis 
perstringi  non  potuit.  Praeterea  Furius  Antias,  quem  teste 
Macrobio  Vergilius  dignum  esse  censuit,  quera  legeret  et 
imitaretur,  vix  tam  ridiculum  se  praebuerat,  ut  iam  mortuus 
ludibrio  Horatio  et  aequalibus  eius  fieret.  Denique  iocularis 
poetae  appellatio  ,Alpinus'  nullara  omnino  explicationem 
habet,  nam  quae  supra  de  Bibaculo  disputans  dixi,  eadem 
fere  omnia  etiam  de  Antiate  valent.  — 

Quac  cum  ita  sint,  aliam  rationem  inire  debemus,  ut 
explicemus,  quis  sit  ille  poeta  Horatianus.  Omnes  scopulos, 
ut  ita  dicam,  eluctamur,  cum  ^Mpinum'  verum  cognomen 
esse  dicimus  et,  quod  loci  Horatiani  inter  se  congruunt, 
poetam  illis  locis  irrisum  Furium  Alpinum  cum  Bernhardyo 
et  Nipperdeio  appellamus.  Etenim  non  modo  non  potest 
causa  inveniri,  cur  ^Alpinus1  nomen  ioculare  sit,  sed  ne 
probabile  quidem  est  per  se  nomcn  esse  fictum  Nam  omnino 
perpauca  uomina  ficta  in  satiris  Horatianis  sunt  atque  multa, 
quae  olim  pro  nominibus  fictis  et  a  veteribus  scholiastis  et  a 
recentioribus  interpretibus  habebantur  velut  Maltinus  (sat.  I, 
2,  25)  pro  Maecenate  et  Villius  (sat.  I,  2,  64)  Longaren- 
usque  (sat.  I,  2,  67)  pro  Annio  vel  Milone  vera  hominum 
obscuroruin  nomina  esse  ostenderunt  viri  docti.*)  Et  ne  quis 


*)  cfr.    Madvig    opusc.    acad.  I :     Epimetrum    de    Horatii     secundae 
satirae  libri  primi  versu  25. 

Szelinski.    De    nominibus    personarum     apud    poetas    satiricos 
Romanos.  diss.  Regimont.  1862. 
Jaffe.  De  personis  Horatianis.  diss.  Hal.  1885. 

dubitet,  num  ,Alpinus'  cognomen  Romanum  fuerit,  Julius 
Alpinus  quidam  est  apud  Tacitum  hist.  I,  68  et  plura  eius- 
dem  cognominis  exempla  praebent  inscriptiones  *).  Quare 
non  est,  cur  negemus  etiam  Furios  nonnullos  ^Mpinos'  vocatos 
fuisse.  Quod  praeterea  nostrae  sententiae  opponi  potest, 
nihil  de  Furio  Alpino  poeta  memoriae  esse  proditum,  non 
magnam  habet  vim.  Nam  in  satiris  Horatianis  multae  sunt 
personae**),  de  quibus  praeter  nomina  nihil  fere  notum  est, 
in  his  etiam  poetae  quidam  ignobiles  velut  Fannius  (sat  I, 
4,  21  et  sat.  I,  10,  80)  et  Cassius  Etruscus  (sat.  I,  10,  62). 
Nullo  pacto  denique  in  eo  oifendendum  est,  quod  duo  poetae 
eiusdem  gentis,  Furius  Bibaculus  et  Furius  Alpinus,  tempore 
fere  eodem  fuerint. 


*)  Corp.    inscr.    L  a  t.  111.  3838.  5815.  V.  3222.  3356.  6597.  6873. 
7813.  7819.  Vll.  30.  XVII.  3402.  5679.  22.  23.  24. 
**)  cfr.    H  a  n  n  a.     Zur   Prosopographie   des   Horaz.    2    Prgg,    Krems 
1885/86. 


Caput  II. 

De  Aulo  Furio  Antiate. 

Ut  aliquid  certi  de  aetate  Furii,  poetae  epici,  statuaraus, 
unum  habemus  testem  Ciceronem,  qui  Brut.  XXXV  §  132 
haec  dicit  de  Q.  Lutatio  Catulo :  ,Jam  Q.  Catulus  non  antiquo 
illo  more,  sed  hoc  nostro,  nisi  guid  fieri  potest  perfectius, 
eruditus.  Multae  litterae,  summa  non  vitae  solum  atque 
naturae,  sed  orationis  etiam  comitas,  incorrupta  quaedam 
Latini  sermonis  integritas;  quae  perspici  cum  ex  orationibus 
eius  potest  tum  facillime  ex  eo  libro,  quem  de  consulatu  et 
de  rebus  gestis  suis  conscriptum  molli  et  Xenophonteo  genere 
sermonis  misit  ad  A.  Furium  poetam.  fara  iliarem 
suura.'  Praenomen  igitur  poetae  fuit  Aulus,  cognomen 
autem  tradidit  Gellius  in  indice  capitis  XI.  libri  XVIII. 
Noctium  Atticarum:  ,Verba  ex  carminibus  Furii  Antiatis 
inscite  a  Caesellio  Vindice  reprehensa,  versusque  ipsi,  in  quibus 
ea  verba  sunt,  subscriptV  De  anno  autera  natali  Auli  Furii 
Antiatis  nihil  habemus  compertum,  sed  ex  eis,  quae  Cicero 
dicit,  conicere  aliquid  possumus.  Furius  enim,  si  Q.  Lutatii 
Catuli,  qui  anno  a.  Chr.  n.  102.  cum  Mario  consul  fuit  et 
Cimbros  ad  Vercellas  devicit  diemque  supremum  anno  a.  Chr. 
n.  87.  obiit,  familiaris  a  Cicerone  appellatur,  eiusdem  fere 
aetatis  fuerit  necesse  est,  id  est  natus  est  circa  raedium 
saeculum  secundum  a.  Chr.  n.  et  fortasse  mortuus  est  circa 
annum  a.  Chr.  n.  80.  Sine  dubio  autem,  ut  iam  supra  dixi, 
eo  tempore,  quo  Horatius  satiras  composuit,  iam  diu  diem 
supremum  obierat. 

Carmen  Furii  Antiatis  legerat  Caesellius  Vindex,  quem 
temporibus  Traiani  floruisse  verisimile  est.  Is  enim  de  dic- 
tione  poetae,  fortasse  in  ,commentariis  lectionum  antiquarum\ 

disputaverat  eumquc  reprehenderat,  quod  nova  verba  finxisset. 
Titulum  autem  carminis  simpliciter  ,annalesJ  fuisse,  non 
,annales  belli  GallicV  iam  supra  dixi.  Atquc  cum  Macrobius, 
qui  in  libro  VI.  Saturnalium  affert  versus  quosdam  Furii, 
quos  cum  versibus  apud  Gellium  Furio  Antiati  attribuendos 
esse  persuasum  habeo ,  undecimum  annalem  commemoret, 
annalium  minimum  undecim  libri  fuerunt.  Secutus  esse 
videtur  Furius  in  poesi  Ennium,  qui  ipse  quoque  ,annales' 
scripserat,  et  fortasse,  ut  suspicatur  Mommsenus*),  ille  inde 
exordium  fecit,  ubi  carminis  iinem  fecerat  Ennius,  et  nar- 
rationem  rerum  Komanarum  usquc  ad  suam  aetatcm  vcrsibus 
deduxit,  quamquam  hoc  certis  argumentis  confirmari  nequit. 
Iam  vero  quod  Cicero  dicit  Lutatium  Catulum  ad  Aulum 
Furium  librum  misisse,  recte  viri  do.ti**)  suspicati  sunt 
Catulum  hoc  fecisse  eo  consilio,  ut  accuratius  et  ornatius 
scriberet  Furius  de  rebus  gestis  ipsius  sicut  Cicero***)  ad 
Posidonium  eodem  consilio  \m6ixvy\ixa  de  consulatu  suo  misit. 
Neque  tamen  ex  hac  una  re  conicere  licet,  solas  res  aCatulo 
gestas  Furii  carmine  fuisse  descripta,  sed  putandum  est 
poetam  multo  ampliorem  tractantem  materiam  eo  loco,  quo 
de  bello  Cimbrorum  ei  narrandum  erat,  libro  familiaris  sui 
usum  esse.  — 

Exstant,  ut  iam  dixi,  versus  ex  annalibus  Furii  Antiatis 
et  apud  Gellium  et  apud  Macrobium.  Sed  cum  controversia 
inter  viros  doctos  fuerit,  utrum  hi  versus  omnes  Furio 
Antiati  an  nonnulli  potius  Bibaculo  attribuendi  sint,  de 
versibus  ipsis  quaerendum  est  accuratius.  Et  Gellius  quidem 
in  indice,  quem  supra  adscripsi,  capitis  XI.  libri  XVIII. 
Noctium  Atticarum  dicit  versus,  quos  a  reprehensione  Caesellii 
defendit,  esse  Furii  Antiatis.  Caesellius  Vindex  enim,  ut 
narrat  Gellius,  Furium  ea  de  causa  vituperaverat,  ,quod 
terram    in    lutum    versam    ^utescere'   dixisset,  et  tenebras  in 


*)  Roem.  Gesc  h.  Bd.  11,  p.  444. 
**)  cfr.  Peter,  Jahrb.  f.  Phil.  115  p.  751, 
***)  cfr.  ad  Att.  11,  1,  2. 

noctis  modum  factas  ,noctescere\  et  pristinas  reciperare  vires 
,virescere',  et  quod  ventus  mare  caerulum  crispicans  nitefacit 
,purpuraf  dixisset,  ct  opulentum  fieri  ,opulescere\  Deinde 
Gellius  versus  ipsos  addit,  quorum  quattuor  etiam  Nonius 
affert  nimirum  ex  Gellio,  hos: 

1)  ,Sanguine  diluitur  tellus,  cava  terra  lutesciV 

cf  r.  Non.  133,  23. 

2)  ,Omnia  noctescunt  tenebris  caliginis  atraeJ 

cfr.  Non.  145.  9. 

3)  ,Increscunt  animi,  virescit  volnere  virtusJ 

cfr.  Non.  188,  5. 

4,  5)  ,Sicut  fulca  levis  volitat  super  aeauora  classis, 
Spiritus  Eurorum  viridis  cum  purpurat  undas.' 

6)  Quo  magis  in  patriis  possint  opulescere  campis.' 

cfr.  Non.  148,  15. 

Weichertus  (l.l.p.353)  versus  hos  Furio  Antiati  abiu- 
dicavit  grammaticis,  ut  ita  dicam,  causis  commotus  vel 
potius  opinionis  ante  conceptae  laqueis  irretitus  et  tribuit 
Bibaculo  in  hunc  fere  modum  disputans :  ,Furium  Antiatem 
viventem  ea  aetate,  qua  uti  rei  publicae  robur,  ita  ingeniorum 
vis  nondum  elanguisset  nec  nervosa  sermonis  Latini  gravitas 
luxu  et  deliciis  fracta  fuisset,  tales  scribere  non  potuisse  versus, 
quales  a  Gellio  ei  adscribantur,  molles,  elumbes  et  verborum 
ampullis  diffluentes.  Ob  dictionis  tumorem  eorum  pro  auctore 
esse  habendum  eum  poetam,  qui  acerbe  ab  Horatio  perstrin- 
gatur,  scilicet  Furium  BibaculumJ  Sed  contra  hanc  opinionem 
imprimis  illud  pugnat,  ut  ipse  confitetur  Weichertus,  quod 
Gellius  claris  verbis  in  indice  dicit,  allatos  versus  esse  Furii 
Antiatis.  Sane  temerarium  est,  si  quis  contendat,  indices 
capitum  a  librario  quodain  postea  esse  additos,  nam  Gellius 
ipse  in  praefatione  §  25:  ,Capita,  inquit,  quae  cuique 
commentario  insunt,  exposuimus  hic  universa,  ut  iam  statim 
declaretur,  quid  quove  in  libro  quaeri  invenirique  possif,  ex 
quo  elucet  ipsum  hos  indices  composuisse.  De  fide  autem 
et  genuina  forma  verborum  dubitari  non  potest.  Praeterea 
summa  cautione  opus  est,  ne  ex  paucis  fragmentis,   praesertim 

versibus  singulis  cx  carmine  excerptis,  nimium  coniciamus, 
id  quod  fecit  Weichertus.  Qui  ea  sola  causa,  quod  apud 
Horatium  turgidus  poeta  notatur,  commovetur,  ut  versus  a 
Gellio  traditos  tumoris  plenos  et  elumbes  appellet,  quod  ne 
Caesellius  quidem  dixerat.  In  versibus  autem,  si  quid  repre- 
hensione  dignum  est,  non  tumor  dictionis,  sed  fictio  non- 
nullorum  verborum  inchoativorum  reprehendi  potest,  a  quo 
criinine  Gellius  ipse  Furium  defendit,  ut  iam  antecedente 
capite  commemoravi.  Sine  ulla  igitur  causa  vir  doctus  con- 
fusionem  a  Gellio  factam  e^se  censuit,  ut  Bibacnlum  malum 
poetam  epicum,  id  quod  falsum  est,  fuisse  probare  posset. 
Quae  cum  ita  sint,  facere  non  possumus,  quin  Gellio  credamus 
et  versus  ab  eo  traditos  tribuamus  Furio  Antiati.  — 

De  ipsis  versibus,  quos  supra  posui,  pauca  annotabo, 
ne  repetam  ea  omnia,  quae  in  editione  Hertzii  de  lectionibus 
librorum  maDU  scriptorum  et  emendationibus  virorum  doc- 
torum  adscripta  sunt  In   versu  tertio   codices   Gellii  ex- 

hibent  ,virescunt  volnere  virtus1 ,  quae  verba  explicari  nequeunt, 
nam  ,virtus^  cum  Gronovio  pro  ^virtutes1  dictum  accipere  non 
possumus.  Sed  ut  alias  coniecturas  omittam,  verum  sine 
dubio  est  ,virescit  volnere  virtus',  quod  in  Nonii  codicibus 
scriptum  est:  nam  ,viresc\mV  ortum  est  ex  similitudine 
antecedentis  formae  ,increscwnt\  —  Versus  quartus  non 
distinguendus  est  a  quinto  post  ,dassis'  puncto  posito,  quod 
fecerunt  Weichertus*)  et  Baehr  ensius**),  neque  enim 
ullum  vocabulum  in  priore  versu  interpretatur  Gellius  et 
,curri  coniunctio  in  quinto  versu  ita  tantum  intellegitur,  si 
duo  versus  coniunguntur.  —  Idem  versus  quartus  in  omnibus 
Gellii  codicibus  sic  est  scriptus.  ,Sicut  fulica  levis  volitat 
super  aequora  classis.'  Cum  metrum  sine  dubio  claudicet, 
versum  corrigere  studuerunt  viri  docti  et  permultas  coniec- 
turas  proposuerunt,  quas  fere  omnes  Hertzius***)  enumerat. 


*)  1.  1.  p.  349. 

**)  Fragraenta  Poetarura  Romanorura  p.  277. 
***)  Jahrb.    f.    Phil.    1862    p.    719    et   in    editione    Noctium  Atticarura 
maiore. 


—     30      — 

Omnium  autem,  quae  adlmc  prolatae  sunt,  emendationum 
mihi  maxime  arridet  Pontani,  qui  teste  Gronovio  ad  hune 
locum  scripserat  .fnlca'  pro  ,fulicd!  esse  legendum,  et  iure 
Hertzius  et  Fleckeisenius*)  eam  probaverunt,  quamvis 
nusquam  apud  veteres  scriptores  forma  ,fulca'  inveniatur. 
Sed  cum  etiam  Cicero**)  propter  metrum  ,fulica'  in  .fulix 
nmtavisse  videatur  et  constet***),  vocalem  ,i'  inter  duas 
consonas  ,£'  et  ,c'  cici,  forma  ,fulca'  nihil  miri  habet. 

Atque  haec  quidem  hactenus  de  versibus  Furii  Antiatis 
a  Gellio  allatis.  Restat,  ut  adscribam  versus  a  Macrobio 
exhibitos  et  qnaeram,  num  hi  quoque  eidem  poetae  tribuendi 
sint,  Sunt  autem  in  libro  sexto  Saturnalium  hi  versus 
compositi  cum  quibusdam  Vergilianis,  in  quibus  Vcrgilius 
Furium  imitatus  esse  dicitur: 
Sat.  VI,   1,  31:  yTithoni  croceum  linquens  Aurora  cubile1. 

Aen.  IV,  585. 

Furius    in    primo    annali: 

1)  ,Interea  Oceani  linquens  Aurora  cubile\ 

Sat.  VI,   1,  44:  , . . .  placidam  per  membra  quietem  irrigat' 

Aen.  I,  691. 
Furius    in   primo: 

2)  , . .  .  mitemque  rigat  per  pectora  somnumJ. 

Sat.  VI,  4,  10  :  , .  . .  Quam  tota  cohors  imitatu  relictis 
ad  terram  defluxit  equis.'  Aen.  XI,  500. 

sic    Furius    in    primo: 

3)  ,Ille  gravi  subito  devinctzts  volnere  habenas 
misit  equi  lapsusque  in  humum  defluxit  et  armis 
reddidit  aeratis  sonitum? 


*)  Jahrb.  f.  Phil.  1868  p.  574,  ubi    simila   exempla    profert 
vir    doctus. 
**)  cfr.  de  div.  I,  8,  14. 
***)  cfr.  Kuehner,  1.  1.  I,  p.  83,  5  et  84,  3. 

Sat.  VI,  3,  5:  Furius  in  quarto  annali: 

4)  ,Pressatur  pede  pes,  mucro  mucrone,  viro  vir\ 
hinc  Vergilius  ait: 
,Haeret  pede  pes  densusque  viro  vir.1  Aen.  X,  361. 


Sat.  VI,   1,  32:  ,Quod  genus  hoc  hominum  quaeve  hunc  tam 
barbara  moremV  Aen.  I,  539. 

Fiirius    in    sexto: 

5)  ,Quod  genus  hoc  hominum,  Saturno  sancte  createT 


Sat    VI,   1,   33:     ,Rumoresque   serit   varios    ac    talia    fatur." 

Aen.  XII,  228. 
Furius    in    decimo: 
6)  ,Rumoresque  serunt  varios  et  midta  requirunV 


Sat,  VI,   1,  34:  ^Nomine  quemque  vocans  reficitque  ad  proelia 
pidsos.'  Aen.  XI,  731. 

Furius    in    undecimo: 

7)  ,Nomine  quemque  ciet:   dictorum  tempus  adesse  commemorat. 

deinde    infra: 

8)  ,Confirmat  dictis  simul  atque  exsuscitat  acris 

ad  bellandum  animos  reficitque  ad  proelia  mentes.' 


Cum  omnes  versus  in  manu  scriptis  libris  ita  exhibeantur, 
ut  emendatione  et  explicatione  non  egeant,  statim  ad  eam 
qnaestionem  accedam,  num  ii  quoque  Furio  Antiati  sint 
tribuendi.  Baehrensius*)  eniin  Furii  Bibaculi,  non  Furii 
Antiatis  esse  versus  censuit  ea  potissimum  re  commotus, 
quod  opinabatur  .pragmatiam  belli  Gallici ',  quain  Bibaculi 
esse  dicit  Pseudo-Acro,  idem  esse  opus  atque  ,annale£  vel 
potius  ,annales  belli  GallicV,  ex  quibus  Macrobius  versus 
adscripserit,  Haec  autem  causa  iam  eis,  quae  primo  capite 
de  titulo  ,annales  belli  Gallici1  disputavi,  ad  irritum  redacta 
est.     Itaque    non    modo    nihil    est,   quo  demonstretur,  versus 


*)  Com.  Cat.  p.  21  et  F.  P.  E.  pgg.  318.  319. 

apucl  Macrobium  essc  Furii  Bibaculi,  sed  etiam  nonnullis 
rebus  elucet  Furii  Antiatis  eos  esse.  Primum  enim  moneo 
Macrobium  hoo  loco  (Sat.  I.  VI.)  tantum  dicere  Furium, 
Sat.  II,  1,  13  (c  f  r.  c  a  p.  I)  autem  F  u r  i  u  m  B  i  b  a  c  u  1  u  m. 
Discrimen  igitur  facere  videtur,  neque  enim  intellegitur,  cur 
altero  loco  cognomen  et  nomen,  altero  solum  nomen  posuerit, 
si  eundem  hominem  significare  volebat.  Deinde  tencndum 
est  utique  nos  praeter  scbolia  Horatiana,  testes  dubios, 
omnino  nescire  Bibaculum  scripsisse  carmen  epicum,  hoc 
autem  constare  de  Furio  Antiate.  Quare  etiam  versus  apud 
Macrobium  exstantes  Furio  Antiati  tribucndos  esse  per- 
suasum  habeo. 

Ac  ne  illucl  quidem  contra  eam  sententiam  proferri 
poterit:  versus  apud  Macrobium  scriptos  tam  diversos  esse 
ab  eis,  quos  Gellius  tradit,  ut  uni  eidemque  poetae  tribui 
nequeant.  Nam  ut  non  dicam  ex  paucis  fragmentis  de 
dictione  omnino  certo  iudicari  non  posse,  si  quae  differentia 
elocutionis  in  his  versibus  conspicitur,  causa  eius  diversitatis 
facile  apparet,  cum  reputamus,  quo  consilio  hi  versus  ab 
utroque  scriptore  adscripti  sint.  Gellius  enim  versus  Furianos 
omnes  ob  insignem  et  notabilem  formam  aliquam  verbi  a 
sermone  cotidiano  recedentis  aifert,  ut  ex  eis  solis  de  indole 
et  sermone  poetico  Furii  nihil  conicere  possimus.  Macrobius 
vero  versus  Furii  aftert,  ut  ostendat  imitationem  Vergilii. 
Itaque  quod  diversis  de  causis  tradita  sunt  fragmenta,  non 
plane  idem  esse  dicendi  genus  mirum  non  est.  — 

Haec  igitur  sunt,  quae  pro  certis  Furii  Antiatis  reliquiis 
haberi  possunt,  nam  versum  a  Paulo  Merula  ad  Ennii 
annales  (p.  XLI)  ut  initium  carminis  Antiatis  allatum: 
,Res  mihi  Romanas  scripturo  Marspiter  adsis\  qui  olim  sub 
Furii  nomine  ferebatur,  nullam  fidem  habere  constat:  cfr. 
Lawicki  ,De  fraude  Pauli  Meridae,  Ennianorum  annalium 
editoris\  (dissertatio  Bonnensis  1852)  p.  15. 


Caput  III. 

De  Marco  Furio  Bibaculo. 

De  Furio  Bibaculo,  quamquam  erat  poeta  sua  aetate 
insignis,  tamen  non  multa  memoriae  sunt  tradita.  Unus  enim 
Hieronymus  nobis  de  vita  et  patria  poetae  testis  est  haec 
in  Eusebii  Chronicis  ad  annum  Abr.  1914  =  651/io3  (in 
codd.  Amand.  et  Freher.  ad  an.  1915  =  652/i02)  scribens: 
,M.  Furius  poeta  cognomento  Bibaculus  Cremonae  nascitur.' 
Inde  constat  praenomen  Furii  Bibaculi  fuisse  Marcum,  patriam 
Cremonam,  sed  sunt  certae  causae,  quibus  commovemur,  ut 
cum  Nipperdeio,  qui  post  Naekium*)  nonnulla  contra  anno- 
tationes  Hieronymi  protulit,  de  fide  anni  natalis  poetae 
dubitemus.  Nam  si  accurate  fragmenta  ipsius  poetae,  testi- 
monia  omnium  gravissima,  imprimis  versus  scriptos  apud 
Suetonium,  legimus,  invenimus  multa  cum  eis,  quae  Hieronymus 
de  anno  natali  tradit,  pugnantia.  Bibaculus  enim  Catonem, 
poetam  grammaticumque  notissimum,  ,meumJ  (cfr.  fragm.1,1) 
et  ,unicum  magistrum',  ,summum  grammaticum\  ,optimum 
poetam*  (cfr.  fragm.  2  v.  v.  3.  4)  appellat,  quibus  verbis 
haud  dubie  tanta  veneratio  tantaque  pietas  significatur,  ut 
merito  ac  iure  conicias  Bibaculum  non  solum  amicum,  sed 
etiam  discipulum  et  auditorem  illius  Catonis  fuisse.  Atque 
cum  ex  alio  fragmento  (cfr.  fragm.  7)  apud  eundem  Suetonium 
servato,  quod  Furii  Bibaculi  ipsius  esse  verisimillimum  est, 
appareat  Valerium  Catonem  ,docuisse  multos  et  nobiles,  visum- 
aue  esse  peridoneum  praeceptorem,  maxime  ad  poeticam  tenden- 
tibus\  Bibaculus  in  eis  habendus  est,  quos  ille  ,facit  poetas\ 


*)  Carmina  Valerii  Catonis  etc.  Bonnae  1847  p.  267. 

Iam  ille  magister  poetarum  non  multo  ante  annum  a.  Chr. 
n.  100  natus  est,  itaque  paene  ad  annum  aequales  fuerint 
Valerius  et  Bibaculus  necesse  est,  si  Hieronymi  annotationem 
de  anno  natali  sequimur.  Poeta  Bibaculus  autem  de  summa 
senectute  (c  f  r.  fragm.  1,  8)  Catonis  ita  dicit,  ut  miuorem 
natu  de  multo  maiore,  non  aequalem  de  aequali  scribere 
fateri  debeamus.  Probabilius  igitur  et  iustius  est  aliquid 
de  fide  Hieronymi,  qui  haud  semel  erravit,  detrahere  quam 
ipsi  non  credere  Bibaculo. 

Accedit  aliud,  quo  Hieronymo  de  Bibaculi  anno  natali 
plane  confidere  vetamur.  Deridet  enim  acerbe  poetaOrbilium 
Pupillum,  illum  Horatii  praeceptorem,  quod  senem  memoria 
defecerit  (cfr.  fragm.  3).  Atque  quoniam  Orbilius,  qui  anno 
a.  Chr.  n.  114  natus  prope  ad  centesimum  aetatis  annum 
vixit,  circa  annum  a.  Chr.  n.  17  mortuus  est,  postquam 
summa  seuectute  memoria  eius  deleta  est,  putandum  est 
Bibaculum ,  cum  illum  versum  componebat,  octogenarium 
fuisse  ipsum,  si  vera  est  annotatio  Hieronymi.  Nullo  autem 
modo  verisimile  est  Furium  ipsum  senem  in  hominem  prope 
coaetaneum  tanto  ludibrio  usum  esse.  Equidem  miror,  quod 
Weichertus ,  quamquam  censuit  (l.  p.  I.  357)  versum  post 
mortem  demum  Orbilii,  quod  haud  negaverim,  scriptum  esse, 
tamen  de  fide  Hieronymi  non  dubitavit.  Quodam  modo 
denique  testes  quoque  veteres  Quintilianus  et  Diomedes,  a 
quibus  Bibaculus  una  cum  Catullo  ponitur  vel  potius  post 
eum  ponitur,  id  indicare  mihi  videntur  Bibaculum  non  ante 
Catullum  esse  natum.  —  His  omnibus  de  causis  commotus 
sum,  ut  cum  Nipperdeio  annum  natalem  Furii  Bibaculi 
minimum  viginti  annis  promovendum  esse  persuasum  habeam 
et  censeam  poetam  natum  esse  circa  annum  octogesimum 
a.  Chr.  n.  et  vitam  produxisse  minimum  ad  annum  a.  Chr. 
vicesimum,  imprimis  propter  versum  in  Orbilium.  Hieronymus 
autem,  fortasse  duobus  Furiis  poetis  confusis,  eo  anno  ipso, 
quo  certe  floruit  Furius  Antias,  natum  esse  Bibaculum 
tradidit.  — 

Quoniam    pauca  de  vita  et  persona  Bibaculi    memoriae 

prodita  sunt,  viri  docti  operam  dederunt,  ut  aliunde  aliquid 
de  poeta  illo  explorarent.  Omitto  nunc  illud  quod  nonnulli 
cxistimaverunt,  Bibaculum  fuisse  homincm  voluptati  deditum, 
propterea  quod  de  ea  re  copiosius  in  primo  capitc  disputavi; 
omitto  etiam  opinionem  inanem  nonullorum  Cremonensium*), 
qui,  ut  patriam  suam  exornarent,  Bibaculum  inter  Vergilii 
magistros  rettulerant.  Scd  pauca  mihi  dicenda  sunt  de 
sententia  Ritteri  in  editione  Horatii  prolata  epodon  libri 
carmen  sextum,  qui  in  nonnullis  manuscriptis  ,In  Cassium 
Severum'  inscribitur,  in  Furium  Bibaculum  esse  compositum. 
Hoc  enim  recte  vidit  Ritterus  hominem  carmine  illo  castigatum 
esse  non  posse  Cassium  Severum**),  qui  auno  32/785.  exsul 
mortuus  est,  quia  eo  tempore,  quo  Horatius  carmen  illud 
composuit,  nondum  togam  virilera  suinpserat.  Haud  dubie 
iambographum  csse  significatum  demonstravit  vir  doctus, 
talem  vero  praetcr  Horatium  unum  tunc  fuisse  Furium 
Bibaculum,  acerbitate  versiculorum  insignem,  cui  crimini  dari 
posset  licentia  maledicendi  in  homines  innoxios  usurpata. 
Ex  Taciti  loco,  quem  in  primo  capite  adscripsi,  colligi  posse 
opinatus  est  Ritterus  Bibaculum  Antonii  partibus  addictura 
fuisse,  atque  cum  ea  res  altius,  il  est  ad  Octavianum  quoque, 
spectaret,  consulto  Horatium  nomen  tacuisse  suspicatus  est 
Scd  contra  hanc  interpretationem  dicendum  est  omnino  non 
quadrare  verba  Horatii  in  Furium  Bibaculum,  nam  ne  ille 
quidem  hunc,  qui  ausus  erat  Caesares  carpere  et  sicut 
quondam  ipse  Horatius  rei  publicae  liberae  amantissimus 
erat,  ,ignavum'  et  ,immerentes  hospites  vexantem'  (cfr. 
epod.  VI,  1.  2)  appellaverit  Neque  quidquam  in  verbis 
Taciti  inest,  quod  ostendat  Bibaculum  re  vera  ab  Antonii 
partibus  stetisse.  Omnino  supervacaneum  esse  puto  de  certo 
poeta  carmine  illo  perstricto  quaerere,  etiamsi  alii  de  Dornitio 
Marso    aut    de    Maevio  aliisque    cogitaverunt    nempe   eodem 

*)  cfr.    Camozzi    1.    1.    pgg.    174 — 176,     qui     accuratius     et 

copiosius    hauc    seuteutiara    rciecit. 
**)  De  Cassio  Severo  cfr.  T  a  c.  aun.  I,  72,  ibid.  IV,  21.  dial.  19,  26. 

iure  quo  Eitterus  de  Bibaculo,  cum  in  ipsis  verbis  Horatii 
non  sit  personae  significatio  talis,  ut  certo  dici  possit,  quem 
hominem  carmine  Horatius  carpserit.  — 

Non  minus  inanis  et  falsa  est  sententia  eorum,  qui 
Furium,  qr.em  Catullus  carminibus  XI,  XVI,  XXIII,  XXIV 
(v.  5  =  XXIII,  1),  XXVI  ut  rivalem  et  adversarium  et 
mendicum  hominem  sugillat,  Bibaculum  esse  voluerunt  Nam 
Fiirius  Catullianus  fuit  Pisaurensis,  id  quod  recte  West- 
phalius  aliique  Catulli  editores  ex  carminis  LXXXI  versibus 
tertio  et  quarto  coniecerunt,  et  homo  plane  ignobilis.  — 

Quascumque  modo  attuli  opiniones,  sane  futiles  et 
commenticiae  sunt  appellandae.  Probabilior  autem  vel  potius 
sine  dubio  vera  est  coniectura  Bibaculum  fuisse  discipulum 
Valerii  Catonis  et  una  cum  Catullo,  Calvo,  Cinna,  Cornificio, 
aliis  habendum  esse  in  numero  eorum,  quos  ut  ,cantores 
Euphorionis1  derisit  Cicero*).  Nam  Bibaculum  in  illa  secta 
fuisse,  et  testes  veteres  et  fragrneuta  nos  docent.  Quinti- 
lianus  inst.  or.  X,  1,  96  de  eo  dicit  haec :  ,Iambus  non  sane 
a  Bomanis  celebratus  est  ut  proprium  opus,  **  quibusdam 
interpositus :  cuius  acerbitas  in  Catullo,  Bibaculo,  Horatio, 
quamquam  illi  epodos  intervenit,  reperietur?  In  quibus  quam- 
quam  quaedam  corrupta  esse  apparet**),  tamen  id  certum 
est  Quintiliano  ante  Horatium  in  iambica  poesi  nullos  prae- 
stantiores  esse  visos  quam  Catullum  et  Bibaculum.  Quod 
quale  sit,  melius  aestimabit,  qui  ne  Calvum  quidem,  quem 
^iambos  plenos  ingentis  animi'  scripsisse  memoriae  traditum 
est***),  a  Quintiliano  hoc  loco  commemorari  reputaverit. 
Deinde  apud  Tacitum,  cuius  verba  iam  primo  capite  attuli 
(ann.  IV,  34),  rursus  in  eodem  ordine,  quo  Catullus,  ponitur 
Bibaculus.  Denique  Diomedes  art.  gram.  libro  III  (I,  485, 
17  Gr.  L.  Keil)  haec,  quae  ex  Suetonii  Jibro  de  poetis 
hausit,    scribit:    ,Cuius    carminis    (scil.    iambici)    praecipui 


*)  cfr.  Tusc.  III,   19. 

**)  cfr.  ea,  quae  annotavit  Car.  Halm  in  editione  sua. 
***)  cfr.  Sen.  contr.  VII,  47. 

scriptores  apud  Graecos  Archilochus  et  Hipponax,  apud  Romanos 
Lucilius  et  Catullus  et  Horatius  et  Bibaculus.'  Consentiunt 
igitur  omnes  optimum  fuisse  poetam  certe  in  iambica  poesi 
Furium  Bibaculum.  Nihil  contra  hos  testes  valet  iudicium 
Messalae  Corvini,  qui  teste  Suetonio  de  gram.  c.  4  (ed.  Reiffer- 
scheid  103,  13)  in  quadam  epistula  scripsit:  ,non  esse  sibi 
rem  cum  Furio  Bibaculo,  ne  cum  Ticida  (codd.  Tigida) 
quidem  aut  litteratore  Catone.'  Nihil  enim  aliud  inde  colligi 
potest  nisi  Messalae  displicuisse  rationem  illorum  novorum 
poetarum,  qui  in  disciplina  Catonis  erant,  neque  tamen  illo 
iudicio  evincitur  Bibaculum  fuisse  malum  poetam.  Num  ad 
certum  librum  Bibaculi  illud  Messalae  spectaverit,  ut 
Weichertus  (l.  I.  p.  361)  suspicatur,  explorari  nequit  neque 
ego  crediderim. 

Ut  redeam  ad  testimonia  Quintiliani  et  Diomedis,  inde 
id  conicere  non  licet  Furium  Bibaculum  nihil  aliud  scripsisse 
nisi  iambos.  Contra  per  se  verisimile  est  eum  eadem  fere 
carmina  composuisse  atque  ceteros  illius  sectae  poetas: 
epigrammata,  ludicra,  amatoria  sicut  Catullus.  Atque  ex  hac 
ipsa  re,  quod  non  diserte  traditum  est  eum  talia  scripsisse, 
elucerc  mihi  videtur  plurima  carminum  eius  fuisse  iambico 
metro  et  praestantia  iambicae  poesis  potissimum  gloriam  et 
laudem  assecutum  esse  Bibaculum.  Iniuria  autem  Bernhardyus 
et  alii,  qui  poetae  obtrectabant,  ex  verbis  Quintiliani  et 
Taciti  atque  ex  versiculis  in  Catonem  (cfr.  fragm.  1  et  2) 
coniecerunt  Bibaculum  acerbum  et  maledicum  hominem  fuiss*. 
Nam  etiamsi  Quintilianus  et  Tacitus  acerbitatem  iamborum 
eius  praedicant,  tamen  ex  hac  re  sola  non  est  colligendum 
Bibaculum  tantum  acerbitate  excellentem  fuisse.  An  Catullus 
et  Horatius,  quibuscum  Quintilianus  eum  comparat,  tantum 
acerbi  iamborum  scriptores  fuerunt  et  hac  una  re  censentur? 
Versus  autem,  qui  exstant  de  Valerio  Catone,  elegantes  et 
suaves  non  modo  non  ambiguitatem  aculeatam  et  ironiam 
ostendunt,  sed  etiam  omni  laude  digni  sunt.  Nam  recte 
iudicavit  de  versibus  illis  Nipperdeius  dicens:  ,Quorum  ver- 
suum  (scil.    a    Suetonio     traditorum)     (cfr.     fragm.  1  et  2) 

prioribus  nihil  mea  sententia  potest  esse  dulcius:  alteri  de 
Catonis  difficultate  rei  familiaris  tanta  cum  festivitate  et  tam 
insigni  hominis  laude  iocantur  sine  ulla  malitia,  ut  gratissimi 
esse  debuerint  nobili  grammatico,  cui  familiaris  paupertas 
neque  summum  malum  videretur  neque  pudori  esset.1  Bibaculus 
igitur  iocose  Catonem  magistrum  consolatur  venerans  eum 
aperte  sine  ironia  et  ambiguitate.  Malitiam  autem  inesse  in 
versibus  eam  ob  rem  potissimum  dixerunt,  ut  haberent,  unde 
Bibaculum  hominem  improbum  ct  ingratum  fuisse  ustenderent. 
Quoniam  in  primo  capite  satis  demonstravisse  mihi 
videor  Bibaculum  carmen  epicum  nou  composuisse,  restat,  ut 
dicam  de  libro  eius  pedestri  sermone  conscripto,  cui  titulus 
erat  ,Lucubrationes?  Quo  titulo  fortasse  hoc  significabat 
Bibaculus  se  horis  vespertinis  et  nocturnis  librum  compo- 
suisse  sicut  posteriore  tempore  Gellius  libros  suos  collectanoos 
eadem  ratione  ,Noctes  Atticas^  inscripsit,  ,quoniam  longinquis 
per  hiemem  noctibus  in  agro  terrae  Atticae  commentationes 
ludere  et  facere}  exorsus  erat.  De  argnmento  antem  nihil 
certi  tradiderunt  veteres,  sed  equidem  puto  nos  penuriam 
testimoniorum  coniecturis  quodam  modo  compensare  posse. 
Jure,  ut  iam  supra  exposui,  ex  Macrobii  Saturnalium  loco 
II,  1,  13  colligere  possumus,  in  ,Lucubrationibus>  congesta 
fuisse  ioca  dictaque  virorum  excellentium.  Sed  longius 
progredi  et  in  re  obscura  coniccturam  proferre  mihi  liceat. 
Nam  lucem,  ut  ita  dicam,  plane  novam  ,Lucubrationes  acci- 
pere  censeo,  si  ad  hoc  opus  alius  locus  Macrobianus  refertur. 
Macrobius  enim  Sat  III,  9,  6,  ubi  de  carminibus,  quibus 
Eomani  ad  deos  ex  urbe  obsessa  evocandos  et  ad  devovendas 
urbes  utebantur,  dicit,  haec  scribit:  ,nam  repperi  in  libro 
quinto  Rerum  Reconditarum  Sammonici  Sereni  *)  utrumque 
carmen,  quod  itte  se  in  cuiusdam  Furii  vetustissimo 
libro  repperisse  professus  est?  Quamquam  non  dixerat 
Serenus,  quis  ille  Furius  esset,  ex  cuius  libro  illa  sumpserat, 


*">  Sammonicum  Serenum  Septimii  Severi  principis  aetate  floruisse  idem 
Macrobius  Sat.  III,  16,  6  testis  est. 

tamen  omnia  in  Furii  Bibaeuli  ,Lucubrationes'  quadrare  per- 
suasum  habeo.  Nam  quod  Huschkius*)  suspicatus  est 
Furium  Antiatem  fuisse  auctorem  illius  libri,  quo  usus  erat 
Serenus,  et  quod  Hertzius**)  de  L.  Furio  Philo,  qui  anno 
a.  Chr.  n.  136  consul  erat,  cogitabat,  nulla  re  confirmatur, 
quia  nullo  veterum  testimonio  constat  illos  opus  aliquod 
prosaico  sermone  scripsisse.  Sed  quoniam  Furius  Bibaculus, 
ut  supra  demonstravi,  talem  librum  conscripserit  et  veri- 
simile  est  ^Lucubrationes'  fuisse  libros  collectaneos ,  nihil 
obstat,  quominus  Serenum  ex  ,Lucubrationibus'  Bibaculi  illa 
carmina  attulisse  censeamus.  Certe  ,LucubrationesJ  ,vetus- 
tissimus  liber'  a  Sereno  dici  poterant,  neque  offendendum  est, 
quod  hoc  loco  apud  Macrobium  legitur  solum  Furii  nomen, 
cum  Sat.  II,  1,  13  ,Fur'ius  Bibaculus  dicatur.  Nam  sine 
dubio  verba  ,m  cuiusdam  Furii  vetustissimo  libro1  ipsius 
Sereni  sunt,  qui  paulo  neglegentius  auctorem  solo  nomine 
appellavit.  Itaque,  si  recte  iudicavi,  .Lucubrationes  con- 
tinebant  varias  antiquitatum  et  litterarum  Romanarum  partes 
et  erant  eis  libris  similes,  quos  posterioribus  temporibus 
composuerunt  Gellius  et  Macrobius.  Atque  facile  fieri 
poterat,  ut  tale  opusculum  componeret  discipulus  Valerii 
Catonis,  qui  ipse  erat  et  poeta  et  grammaticus.  — 

Jam  reliquum  est,  ut  fragmenta  Bibaculi,  quae  ad 
nostram  pervenerunt  aetatem,  componam  et  breviter  ex- 
plicem,  atque  disseram,  quo  iure  alia  etiam  ei  poetae  tributa 
sint: 

Suetonius***)  de  grain.  et  rhet.  c.  11  (p.  109.110 
Rff.):  ,Vixit  (scil.  Valerius  Cato)  ad  extremam prope senectam, 
sed  in  summa  pauperie  et  paene  inopia,  abditus  modico  gur- 
gustio,  postquam  Tuscidana  villa  creditoribus  cesserat,  ut  auctor 
est  Bibaculus': 


*)  Huschke,  Jurisprudentiae    Auteiustinianae  quae  supersunt.  Lips. 

1874  p.  11. 
**)  Hertz,  Jahrb.  f.  Phil.  85  (1862)  p.  53.  54. 
***)  In    apparatu    critieo    annotando    usus   sum     editione    Reliquiarum 
Suetonii  Reifferscheidii. 

1)  „Si  quis  forte  mei  domum  Catonis, 

depictas  minio  assulas,  et  illos 

custodes  videt  hortuli  Priapos: 

miratur,  quibas  ille  disciplinis 

tantam  sit  sapientiam  assecutus, 

quem  tres  cauliculi,  selibra  farris, 

racemi  duo  tegula  sub  uda 

ad  summam  prope  nutriant  senectam." 
v.  2  depictam  G  |  assulas   Beroaldus    |  assylas  G  |  assyllas 
NOI  I  asillas  VL  |  Assida  est  parva  assis  et  significat  domum 
exiguam  Catonis  assibus  exstructam. 

v.  3  custodis  L  |  custodes  reliqui  codd.  j  hortuli  Priapos 
Jos.    Scaliger  hortidos    Priapi    1  i  b r i    \    Probo   emen- 

dationem  Scaligeri,  quod  pluralis  numerus  ,hortuli'  de  parvo 
horto  Catonis  vix  adhiberi  poterat  et  hic  hortulum  C  a  t  o  n  i  s 
esse,  non  Priapi  significandum  erat. 

v.  4  miratur  codd.  |  e  supra  ain  miratur  L  |  miretur 
Vossius,  Wolfius,  Meyerus,  Weichertus  male| 
Quisque,  dicit  poeta,  qui  viderit  domicilium  grammatici,  facere 
non  poterit,  quin  miretur. 

v.  5  sit  sapientiam  L  (Pontanus)|  sapientiam  sit  VNGOI  | 
sit  patientiam  B a  e hr e  n s  i  u  s  \  Jocose  dicit  Bibaculus  causam 
paupertatis  fcfr.  fragm.  2)  dissimulans  Catonem  admirabili 
uti  sapientia,  qui  quondam  pulchram  domum  et  hortum  posse- 
derit,  nunc  mutato  consilio  tenui  victu  contentus  sit. 
v.  6  caxdiculi  L  (Tontanus)  |  calculi  VNGI  |  calculis  \  0 
coliculi  Scaliger  |  selibra  VL  |  et  libra  NOI. 
v.  7  regula  Baehrensius,  sed  quid  tum  sibi  vult  prae- 
positio  ,sub'.  |  Tegida  de parvido  tecio  dicitur.\una  VLNSI  | 
ipsa  Gronovius  |  ima  Guietus  |  uda  Heinsius.  |  Probo 
emendationem  Heinsii  ,uda'  L  e.  quae  perpluit,  nam  signi- 
ficatur  paupertas. 


Suetonius  ibidem  hos   quoque    Bibaculi    hendecasyl- 
labos  in  Catonem  tradit : 

2)  „Catonis  modo,  Galle,   Tusculanum 

tota  creditor  urbe  venditabat. 
mirati  sumus,  unicum  magistrum, 
summum  grammaticum,  optimum  poetam 
omnes  solvere  posse  guaestiones, 
unum  deficere  expedire  nomen, 
en  cor   Zenodoti,  en  iecur  Cratetis  !u 
v.   1  Quis  fuerit    ille    Gallus,    ad    guem    Bibaculus    hoc    misit 
carmen,  nescimus.  Cogitaverunt  nonnulli  de  Cornelio  Gallo  poeta. 
v.  6  unum  difficile  codices   |  unum  huic  difficile  Heinsius  | 
unum     at     difficile     Burmannus  |  deficere    T  o  u  p  i  u  s    e  ni . 
in  Suid.  III,  p.  174  |    Toupii   sola  emendatione  fit,  ut  yer- 
spicua  constructio    verborum    sit,    quare  nunc  fere  omnes  eam 
coniecturam    receperunt.   |    Nomen   metonymice    usurpatur  pro 
pecunia  ipsa  credita,  nomen  enim  eius,  guipecuniam  acceperat, 
in  tabulas  rationum  referebatur. 

v.  7  Translate  ,cor'  et  ,iecur'  adhibentur,  ut  ,prudentia' 
et  ,sapientia'  significentur.  ||  Probus  Oath.  I,  51  (Gr. 
Lat.  Keil  IV,  p.  29,  10)  affert  exempli  gratia  ex  ultimo 
versu  verba  ,en  iecur  Cratetis'  atgue  Marius  Plotius 
Sacerdos  art.  gram.  I.  III  (Gr.  L  VI,  480,  12)  totum 
versum  laudat. 


Suetonius  de  gram.  c.  9  (p.  107,  15  Rff.):  ,Vixit 
(scil.  Orbilius)  prope  ad  centesimum  aetatis  annum,  amissa 
iam   pridem  memoria,  ut  versus  Bibaculi  docet: 

3)  „Orbilius  ubinam  est,  litterarum  oblivio?" 

Versus  est    trimeter    iambicus,    guo    senilis    infirmitas 
Orbilii  acerbe  deridetur. 


Schol.  ad  Juven.  VIII,  16  (ed.  Jahn  p.  291): 
Catina  oppidum  Siciliae  usgue  ad  probra  dissolutum  notatur 
ut  et  Bibaculus  (Vibaculus  et  Vibalus  codices)': 
4)  „Osce  senex,  Catinaegue  puer,  Cummana  meretrixu 
Osce  Pithoeus  |  oste  codd.  |  Tusce  Sch  urtzflei  schius 
in  codice  legerat  |  Cumana  Pithoeus  |  cuna  codd.  | 
Versus  est  hexameter  dactylicus,  fortasse  ex  epigrammate  sumptus. 

De  dubiis  nominibus  (G.  L.  V.  573,  19):  .Crabatum 
(crebattum  codices)    antiqui;   nunc  grabatum  generis  neiitri, 
ut  Bibaculas  (Babiculus  codices). 
5)  „  . . .  nam  meo  grabato\ 

,Grabatus'  significat  lectum  exiguum;  exstat  vocabulum 
etiam  apud  Catullum  X,  22  Verg.  Mor.  5.  Mart.  VI,  39,  4 
XII,  32,  11.  |  Verba  pars  hendecasyttabi  esse  videntur. 


6)  Charisius  inst.  gram.  I.  I.  (G.  L.  I,  127,  12): 
,d  u  p  1  i  ci  B i  b  a c  u  1  u  s ,  „duplici,u  i n qui  t ,  „toga  involutusu 
non  duplice.' 

Weichertus  haec  tria  verba  iambicis  epigrammatis  Ftirii 
Bibaculi  adscripsit ;  hendecasyllabi  partern  esse  Lachmannus 
(Com.  in  Lucr.  199),  cui  equidem  assentior,  Luc.  Muellerus 
anacreontium  esse  censet  Quod  autem  Baehrensius  fCom.  Cat. 
p.  13)  verba  ex  opere  prosaico  a  Charisio  petita  esse  putat 
non  est  probabile,  nam  haud,  facile  quisquam  negaverit  metrum 
in  verbis  inesse.  Eodem  ordine,  quo  apud  Charisium,  verba 
illa  bis  repetuntar  in  glossis  Salomonis,  quae  dicuntur,  in 
codice  Monacensi  (cfv.  Usener  Ehein.  Mus.  XXII,  p.  446), 
ubi  narratur  Livius  Andronicus  primus  tragoedias  comoe- 
diasque  egisse  , d  u  p  1  i  c  i  t  o  g  a  i  n  v  o  1  u  t  u  s . '  Ut  hunc  con - 
sensum  inter  Charisium  et  glossas  explicet,  non  sine  veritatis 
specie  Usenerus  (Bhein.  Mus.  XXIII,  p.  676)  suspncatiir 
fontem,  ex  quo  et  Charisius  et  glossarum  scriptor  hauserint, 
fuisse  versus  Furii  Bibaculi  de  Livio  Andronico. 


Haec  sunt  fragmenta,  quae  adscripto  nomine  Bibaculi 
ad  nostram  pervenerunt  aetatem.  Sed  recte  aliud  frag- 
mentum  poeticum  viri  docti  Furio  Bibaculo  tribuerunt.  Scribit 
enim.  Suetonius  de  gram.  c.  II,  (p.  109  Eff.)  de  Valerio 
Catone  haec:  ,docuit  multos  et  nobiles,  visusque  est  peri- 
doneus  praeceptor,  maxime  ad  poeticam  tendentibus,  ut  quidem 
apparere  vel  his  versiculis  potest:' 

7)  „Ca,to  grammaticus,  Latina  Siren, 

qui  solus  legit  ac  facit  poetas.u 
Etiamsi  nomen  poetae  non  addidit  Suetonius,  tamen  nemo  non 
assentietur  Burmanno  Sec,  qui  in  Anthol.  Lat.  Vol.  I, 
p.  422  eos  referendos  esse  ad  Bibacidum  censuit.  Eodem 
enim  loco  de  eodem  Catone  afferuntur,  quo  ei,  quos  sub  let  2 
annotavi,  atque  et  metro  et  dictione  similes  sunt  his,  qui  a 
Bibaculo  compositi  esse  dicuntur  apud  Suetonium.  Neque 
quidquam  obstat,  quominus  duos  illos  versus  Furio  Bibaculo 
tribuamus.  Inter  fragmenta  igitur  recipiendi  sunt  versiculi, 
qui  ipsi  quojue  magis  confirmant  nostram  sententiam  Bi- 
baculum  fuisse  discipidiim  Catonis. 

v.  1  ,Siren'  appellatur  Cato  propter  facultatem  poeticam  vel 
propter  dulcedinem  poematum. 

v.  2  Jegit'  hic  significat  ,enarrare\  ,interpr etari\ 
quia  olim  grammaticorum  'mdustria  in  eo  versabatur,  ut  dis- 
cipidos  ipsos  redderent  poetas  praelegendis  seu  interpretandis 
poetis. 

Ex  Lucubrationibus  vero  Bibaculi,  si  modo  de  his  libris 
supra  recte  iudicavi,  haec  duo  exstant  iragmenta  apud 
Macrobium  : 

8)  S  a  t.  III,  9,  7 — 8:  ,Si  deus  si  dea  est,  cui  populus 
civitasque  CartJiaginiensis  est  in  tutela,  teque  maxime,  ille  qui 
urbis  huius  popidique  hitelam  recepisti,  precor  venerorque 
veniamque  a  vobis  peto  ut  vos  popidum  civitatemque  Cartha- 
giniensem  deseratis,  loca  templa  sacra  urbemque  eorum  relin- 
quatis,  absque  his  abeatis  eique  popido  civitati  metum  for- 
midinem  oblivionem  iniciatis,  proditique  Romam  ad  me  meosque 
veniatis,  nostraque  vobis  loca  templa  sacra  urbs  acceptior 
probatiorque  sit,  mihique  populoque  Romano  militibusque  meis 
praepositi  sitis,  ut  sciamus  intellegamusque.  Si  ita  feceritis, 
voveo  vobis  templa  ludosque  facturum.' 

9)  Sat.  III,  9,  10 — 11:  ,Dis  pater  Veiovis  Manes,  sive 
quo  alio  nomine  fas  est  nominare,  ut  omnes  illam  urbem 
Carthaginem   exercitumque    quem    ego    me    sentio    dicere  fuga 

formidine  terrore  compleatis,  quiqne  adversum  legiones  exer- 
citumque  nostrum  arma  telaque  ferent,  uti  vos  eum  exercitum 
eos  hostes  eosque  homines  urbes  agrosque  eorum  et  qui  in  his 
locis  regionibusque  agris  urbibusve  habitant  abducatis  lumine 
supero  privetis  exercitumque  hostium  urbes  agrosque  eorum 
quos  me  sentio  dicere,  uti  vos  eas  urbes  agrosque  capita  aeta- 
tesque  eorum  devotas  consecratasque  habeatis  ollis  legibus 
quandoque  sunt  maxime  hostes  devoti.  Eosque  ego  vicarios 
pro  me  fide  magistratuque  meo  pro  populo  Bomano  exercitibus 
legionibusque  nostris  do  devoveo,  ut  me  meamque  fidem  im- 
periumque  legiones  exercitumque  nostrum  qui  in  his  rebus 
gerundis  sunt  bene  salvos  siritis  esse.  Si  haec  ita  faxitis  ut 
ego  sciam  sentiam  intellegamque,  tunc  quisquis  hoc  votum 
faxit  ubi  faxit  recte  factum  esto  ovibus  atris  tribus.  Tellus 
mater  teque  Juppiter  obtestor.' 


Assentiri  nequeo  0.  Ri  b  beckio  *),  qui  suspicatus  est 
Vergilii  catalepton  5 :  ,Iacere  me  quod  alta  non  possim  putas  | 
ut  ante  veciari  freta  etc'  a.  M.  Furio  Bibaculo  esse  scriptum. 
Ita  enim  iudicat  vir  doctus :  Vergilium  illud  carmen  non 
scripsisse  docere  ipsum  initium,  quo  iam  senem  se,  antea 
autem  per  maria  vectum  et  arma  victoris  secutum  esse  dicat 
poeta  ;  fortasse  auctorem  esse  Bibaculum,  quem  ne  senem 
quidem  sal  et  acerbitas  destituerit,  nam  hoc  ostendere 
carmina  in  Orbilium  et  Catonem  conscripta.  Iam  vides 
ipsum  Ribbeckium  certum  argumentum  pro  sua  sententia 
non  attulisse.  Sed  etiamsi  probo,  quod  dicit  carmen  Vergilii 
esse  non  posse,  tamen  omnino  nego  Bibaculum  pro  auctore 
esse  habendum.  Ita  tantum  aliquam  probabilitatem  ea 
coniectura  baberet,  si  constaret  ,eum  alta  freta  vectatum  et 
arma  victoris  secutum  esse\  Hoc  autem  unum  pro  certo 
habere  possumus  carmen  non  esse  Vergilii  et  post  aetatem 
Augusti  conscriptum  esse  a  quodam  Catulli  aut  Horatii  imi- 
tatore,  sed  ignoramus,  quis  composuerit  versus  illos.  — 


^  Appendix  Vergiliana  prolegg.  p.  7. 

Non  magis  probo  opinionem  Kirchneri,  qui  in  anno- 
tationibus  ad  Horatii  sat.  I,  10  commentas  est  a  Bibaculo 
scriptos  esse  illos  octo  versus,  qui  in  nonnullis  libris  manu 
scriptis  in  principio  satirae  leguntur.  Existimans  enim  versus 
illos  esse  antiquiores  ipsa  satira,  quod  Valerius  Cato,  ,qui 
male  factos  emendare  parat  versus'  Lucilii,  eo  tempore,  quo 
Horatius  satiram  composuerit,  septuagenarius  novam  Lucilii 
carminum  recensionem  parare  non  potuerit,  suspicatur  versus 
conscriptos  esse  ab  amico  quodam  Catonis  eosque  tribuit 
Furio  Bibaculo,  qui  consuetudine  Valerii  Catonis  usus  sit  et 
ipse  grammaticus  contra  alios  quoque  grammaticos  velut 
Orbilium  pugnaverit.  Quaecunique  praeterea  addit  Kirchnerus 
nihil  afterunt  ad  ipsius  sententiam  confirmandam.  Ex  iis 
autem,  quae  dixi,  apparet  omnem  illam  viri  docti  argumen- 
tationem  pendere  ex  uno  nomine  Catonis.  Hoc  vero  certe 
levius  argumentum  est  quani  ut  inde  colligere  possimus 
Bibaculo  illos  octo  versus  esse  tribuendos,  nam  eadem  de 
causa  cogitaverit  quispiam  de  aiio  auctore  ex  eorum  numero, 
qui  in  disciplina  Catonis  erant,  si  modo  pro  explorato 
habendum  est,  id  quod  demonstrari  nequit,  versus  ante  satiram 
Horatianam  esse  scriptos. 


Caput  IV. 

Quid  Furio  Alpino  tribuendum  sit. 

Per  se  non  mirum  est  de  poeta  insulso  et  infaceto, 
qualem  Furium  Alpinum  fuisse  existimare  debemus,  et  sua 
aetate  ab  aequalibus  contempto  et  deriso  nihil  certi  memoriae 
proditum  es.se.  Hoc  autem  conicere  licet  Furium  Alpinum 
eo  tempore,  quo  Horatius  satiras  scripsit,  in  vivis  fuisse, 
quia  sic  tantum  acerbum  ludibrium,  quo  in  transcursu  poeta 
hominem  affecit,  intellegi  poterat.  Atque  illum  dictionem 
tumoris  plenam  et  imagines  ridiculas  in  carmine  suo  ad- 
hibuisse  eumque  poetam  epicum  fuisse,  quia  versus  ille 
,Juppiter  hibernds  etc.',  quem  Horatius  per  parodiam  deridet, 
vix  in  alio  carmine  atque  epico  fuit,  ipsis  verbis  Horatianis 
satis  significari  puto.  Scholiastae  vero,  ut  vidimus,  praeter 
ipsum  versum  genuinum  nihil  certi  tradunt,  nam  sine  dubio 
Pseudo-Acro  verbis  .Furium  dicit  aut  edacem  aut  sordidum 
aut  carne  pingui'  atque  ,Furius  immanis  ventris'  explicare 
conatus  est  Horatiana  ,pingui  tentus  omaso.' 

Ex  duobus  autem  locis,  quibus  Furius  Alpinus  per- 
stringitur,  cognoscimus  poetam  descripsisse  caedem  Mem- 
nonis,  fluvium  Khenum  hiememque  in  Alpibus.  Sed  contro- 
versia  fuit,  utrum  ea  omnia  in  uno  eodemque  carmine  epico 
fuerint  an  tria  aut  duo  carmina  scripserit  Furius  Alpinus. 
De  tribus  carminibus  vix  potest  cogitari,  quod  certe  per  se 
verisimile  est  Eheni  et  Alpium  hibernarum  descriptionem  in 
eodem  carmine  fuisse.  Itaque  Weicliertus,  quem  pierique 
Horatii  interpretes  secuti  sunt,  quamquam  de  Furio  Bibaculo 
hoc    scribit,    suspicatus    est    poetam    duo    carmina     magna 

scripsisse  ,Aethiopidem\  in  quo  carmine  caedes  Memnonis,  et 
ypragmatiam  belli  Gallici',  in  quo  carmine  Rhenus  et  hiems 
Alpium  descripta  fuerint.  Sed  quamvis  non  contendam  de 
duobus  carminibus  omnino  non  posse  cogitari,  tamen  sim- 
plicius  et  probabilius  esse  mihi  videtur,  si  omnia  in  uno 
carmine  fuisse  descripta  putamus.  Nam  cum  Alpinus,  ut  ex 
verbis  Horatii  clare  apparet,  insulsus  et  turgidus  poeta 
faerit,  facile  fieri  potuit,  ut  eidem  carmini,  quo  Rhenum  et 
Alpes  pessime  descripserat,  quasi  ,pannum  purpureum!  etiam 
narrationem  de  caede  Memnonis  mirum  in  modum  insereret. 
Iilius  autem  carminis  ne  titnlus  quidem  ,pragmatia  belli 
Gallici'  pro  certo  haberi  potest,  cum  Pseudo-Acro  titulum  ea 
de  causa  commentus  esse  videatur,  quod  intellexerat  versum 
ab  Horatio  sat.  II,  5,  41  derisum  exstitisse  iu  carmine  de 
bello  Gallico.  — 

Certum  fragmentum  illius  carminis  epici  est  unus  versus 
ab  Horatii  scholiastis  ad  sat.  II,  5,  41  et  a  Qnintiliano 
inst.  or.  VIII,  6,  17  traditus:  ,Juppiter  hibernas  cana  nive 
conspuit  Alpes.'  De  genuina  forma  huius  versus  quidem  non 
dubitandum  est,  sed  versum  totius  carminis  fuisse  primum, 
ut  ait  commentator  Cruquianus,  haud  dubie  falsum  est. 
Aliquid  inepti,  ne  dicam  obsceni,  in  uno  verbo  ,conspuere' 
inest,  et  recte  iam  ipse  Quintilianus  metaphoram  a  longin- 
qua  similitudine  ductam  reprehendit. 

Suspicati  autem  sunt  plerique  Horatii  interpretes  alia 
quoque  verba  versuum  antecedentium  (v.  v.  39,  40)  Furii 
poetae  esse.  Atque  Orellius  quidem  omnia  Furio  tribuenda 
esse  censuit  duabus  potissimum  causis  commotus.  Primum 
enim  dicit  vel  ipsas  particulas  ,seu — seu1  satis  demonstrare 
Furii  fuisse  illa  aeque  inepta  ,rubra  canicula  etc.',  deinde 
inconcinnum  fore  totum  locum,  si  imagini  Horatii  ipsius 
opponeretur  parodia  versus  Furiani.  Sed  haec  non  ita  sunt 
comparata,  ut  per  se  quidquam  demonstrent,  immo  si  Horatius 
etiam  alia  verba  ex  Furii  carmine  sumpsisset,  eum  iam 
priore  loco  i.  e.  post  prius  ,seu'  nomen  Furii  aut  totum 
versum    ,Furias    hibernas    etc'    adhibiturum    fuisse  puto,  ut 

legentes  intellegerent  etiam  verbis  ,seu  rubra  canicula  etc.1 
Furium  derideri.  Itaque  omnibus  perpensis  in  eam  sen- 
tentiam  adductus  sum,  ut  verba  ,seu  rubra  canicula  findet 
infantes  statuas  seu  pingui  tentus  omaso'  ipsius  Horatii  esse 
et  solam  ridiculam  liiemis  descriptionem  ex  Furii  carmine, 
ut  invenusta  imago  perstringeretur.  receptam  esse  dicam. 
Nam  neque  scholiastae  tradunt  praeter  versum  ,Juppiter  h. 
c.  n.  c.  A.?  etiam  alia  ab  Horatio  ex  poetae  carmine  esse 
petita,  neque  si  quid  a  sermone  usitato  in  satira  ludifi- 
cationis  plena  recedere  videtur,  ex  ea  re  sola  coniciendum 
est  verba  Horatii  esse  non  posse.  Neque  quemquam  omnino 
puto  dicturum  fuisse  alia  quoque  Furii  verba  esse  derisa, 
nisi  constaret  versum  41  ex  Furiano  iocose  ita  commutatum 
esse  ab  Horatio.  — 

Sed  ut  veniam  ad  singula,  in  verbis  ,rubra  canicula' 
nihil  est,  quod  offensionem  habeat.  Bene  enim  coniungitur 
,ruber'  adiectivum  cum  xanicula'  stella.  J&uber'  aut  dici 
potest  de  ipso  colore*)  sideris  aut,  quod  alii  malunt,  idem 
valet  quod  ,ardens  .flagrans'**).  Maxime  vero  viri  docti 
offenderunt  in  verbis  ,infantes  statuas'  et  Horatii  ipsius  esse 
negaverunt,  quod  ,infans'  adiectivum  de  statua  dictum 
ineptum  sit.  Qua  de  voce  explicanda  valde  inter  se  dissen- 
tiunt  interpretes:  plerique  enim  cum  scholiastis  Anfantes' 
statuas  volunt  esse  ,mutaz  vel  ,quae  fari  vel  loqui  non 
possunt.'  Bentleius  autem  et  alii  editores  satiramm  ^infantes1 
interpretantur  ,recentes'  vel  ,ex  viridi  ligno  factas1.  Prae- 
ferenda  autem  haud  dubie  est  illa  interpretatio,  quam  priore 
loco  posui.  Nam  et  ipsum  adiectivum  ^infam  eadem  fere 
significatione  posuit  Horatius  sat.  1,  6,  57  ,infans  pudor\ 
de    statuis    similiter    dixit    ep.  II.  2,  83  ,statua  taciturnius!1 


*)  cfr.  H.  Schmidt:  Lat.  u.  griech.  Synonymik  54,   1. 

Seneca:  Nat.  Quaest.  I,  1,  7:  ,sed  acrior  sit  caniculae  rubor.' 
**)  c  f r.    Hor.    carm.  I,  17,  17:    ,hic    in    reducta    valle     caniculae 
vitabis  aestus', 
—  carm.    III,    13,    9:    ,te    flagrantis    atrox    hora  caniculae 
nescit  tangere.' 

Itaque  Horatius  per  iocum  et  rem  in  maius  extollens  hoc 
dicit :  persta,  si  cognitor  factus  es,  etiam  tum,  cum  tanto- 
pere  ardet  canicula,  ut  non  modo  non  homines,  sed  ne 
infantes  quidem  statuae  i.  e.  res  sensu  carentes  aestum 
sustinere  possint;  atque  consulto  poetam  in  carmine  festivae 
ironiae  plenissimo  metaphora  insolita  usum  esse  existimo.  — 
jPingui  tentus  omaso1  denique  Furii  esse  nego.  Nam  quod 
Fritzschius  ad  sat.  II,  5,  40  annotavit  narrasse  Furium, 
Jovem  ventrem  visceribus  bubulis  implevisse  ita,  ut  nivem 
vomere  cogeretur,  id  ne  turgidissimum  quidem  hominem 
dicturum  fuisse  opinor.  Facetissime  autem  Horatius  ,pingui 
tentum  omaso1  vocat  ipsum  poetam,  ut  eluceat  festive,  quo 
modo  ad  invenustam  vocem  xonspuere1  descendere  potuerit. 
Atque  propter  unum  verbum  xonspuere1 .  quo  male  pro 
xonspergcre ',  Jegere'  Furius  Alpinus  usus  erat,  verbis,  pingui 
tentus  omaso1  fortius  tumorem  poetae  signifieavit  quam  altero 
loco  sat.  I.  10,  36,  ubi  appellat  poetam  Aurgidum' ',  quod 
vocabulum  Horatii  ipsius  esse  nemo  adhuc  negavit.  Ex 
jomasum1  vocabulo  vero,  quod  est  Gallicum.  aliquid  de  patria 
poetae  suspicari  argutius  quam  verius  est,  nam  eadem  voce 
ipse  Horatius  iterum  utitur  ep.  1 15,  34.  —  Restat;  ut  pauca 
dicam  de  altero  loco  sat.  I,  10,  36,  quo  Furius  Alpinus 
perstringitur.  Iam  scholiastae  acumen  totius  loci  bene  et 
dilucide  exposuerunt  (cfr.  cap.  I.).  .JuguJat  dum  Memnona1 
enim  Horatius  dixit  usus  illa  figura.  qua  ipsi  facere  signi- 
ficantur  scribentes  id  quod  referunt*).  Hoc  igitur  dicit 
Horatius  :  Alpinus,  dum  Memnonis  caedem  describit,  ita  hoc 
facit.  ut  iterum  heroa  quasi  iugulare  videatur.  De  verbis 
sequentibus  xlumque  diffingit  Bheni  luteum  capuf  vero  valde 
inter  se  dissentiunt  interpretes.  ,Defingif  habent  plurimi 
codices.  fiiffingif  in  nonnullis  codicibus  et  in  scholiis  Por- 
phyrionis  scriptum  est,  fiiffringit'  coniecit  D.  Heinsius, 
fdiffinditf  L.  Muellerus.  Frustra;  ut  omittam  coniecturas, 
viri    docti    studuerunt  discrimen    inter   duo   verbo  fiiffingere' 


'•)  cfr.  Hor. :  carin.  II,   1,  17—20. 

et  .defingere1  facere  et  demonstrare  ^diffingere  esse  reiciendum, 
nam  utrumque  verbum  tam  raro  invenitur,  ut  neque  utrius- 
que  verbi  significatio  et  differentia  certo  definiri  neque  utrum 
hoc  loco  aptius  sit  diiudicari  possit,  praesertim  cum  nesciamus, 
quid  de  Rheno  in  Alpini  carmine  scriptum  fuerit.  Praefero 
autem  ,diffingere  propterea  quod  apud  Horatium  ipsum  etiam 
invenitur  carm.  I,  35,  39 :  ,o  utinam  nova  \  inciide  diffingas 
retusum  in  |  Massagetas  Arabasque  ferrum1,  ubi  vertimus  in 
nostram  linguam  ,gaendich  umaendern\  ,umsc\miedert  et 
carm.  III,  29,  47 :  ,non  tamen  irritum  |  quodcumque  retro 
est  efficiet  neque  \  diffinget  infectumque  reddet  \  quod  fugiens 
semel  hora  rexit.\  ubi  sigirificat  nostrum  ,umgestalten\  ,um- 
aendern1.  Atque  cum  in  nostrum  locum  significatio  ,um- 
aendern^  quadret  et  verbum  ,diffingerej  proprium  Horatii 
esse  videatur,  cum  Heindorfio  et  Kiesslingio  scribo  ,diffiugit'. 
—  Deinde  ,capnf  diversis  modis  explicaverunt.  Plurimi 
enim  interpretes  dicunt  caput  esse  fontem,  alii,  in  quibus 
Weichertus  et  Muellerus.  ostium  fiuvii,  alii;  in  quibus  Kiess- 
ling'iu*,  proprium  caput  dei  Rheni  aut  eius  simulacri.  Sed 
quamquam  omnes  exemplis  adscriptis  suam  sententiam  com- 
probare  studuerunt.  tameii  una  interpretatio  eorum.  qui 
caput  fontem  esse  volunt,  probabilis  esse  milii  videtur,  nam 
plerumque  poetae*)  nomine  ,tapuf  fluvii  originem  vel  fontem 
singnificant  et  Horatius  ipse  carm.  I,  1,  22  fontem  vocat 
,aquae  lene  caput  sacrae.'  Quare  sic  verba  Horatii  inter- 
pretor:  Alpinus  Rhenum  ita  describit,  ut  fontis  ipsius  aqua, 
quae  pura  est,  verbis  et  dictione  contorta  lutea  i.  e.  sordida 
fieri  videatur  legentibus.  Qua  explicatione  clare  cognos- 
cuntur  facetiae  Horatii  et  apparet  non  recte  Orellium,  Kirch- 
nerum,  Duentzerum  propter  adiectivum  ,luteus'  ad  ,capuf 
positum  opinatos  esse  verba  ,Rheni  luteum  capuf  esse 
Alpini.  — 

Horatium,    ut    hoc   adiciam,    Furii    descriptionem    ridi- 


:)  cfr.  Lucr.    V.    270.   VI,    729.     V  e  r  g.    Georg.  IV,  319,  368.  id. 
Aen.  XII,  816.  Tib.  I,  7,  24.  0  v  i  d  metam.  II,  255. 

culam  Rheni  etiam  in  exordio  artis  poeticae.  ubi  poetarum 
aequalium  neglegentiam  et  affectationem  reprehendit.  versu  18: 
,mtt  flumen  Rhenum  aitt  pluvius  describitur  arcus'  in 
mente  habuisse,  probabilis  est  coniectura  Weicherti  (l  l.p.339), 
etiamsi  eam  certo  aigumento  confirmari  non  posse  mani- 
festum  est.  — 


Vita. 


Natus  sum  Theodorus  Hildebr.and  prid.  Id.  Sext. 
anni  huius  saeculi  LXIX  Wernigerodae,  patre  Theophilo, 
matre  Adolphina  e  gente  Dschenfzig,  quos  parentes  adhuc 
superstites  esse  valde  gaudeo.  Fidei  addictus  sum  evangelieae. 
Primis  litterarum  elementis  imbutus  in  gymnasium  patriae 
urbis  sum  receptus,  quod  per  novem  annos  frequentavi.  Vere 
anni  huius  saeculi  LXXXVIII  maturitatis  testimonium  adeptys 
universitatem  Halensem  adii,  ubi  per  octo  spatia  semestria 
incubui  studiis  philologicis.  Interfui  scholis  virorum  illu- 
strissimorum  Halensium :  K  e i  1 ,  H  i  1 1  e  r  ,  D  i  1 1  e  n  b  e  r  g  e  r . 
Heydemann,  R  o  b  e  r  t ,  W  e  r  n  i  c  k  e  ;  H  a  y  m ,  Erdmanh, 
Uphues;  Droysen,  Lindner,  Kirchhoff,  Schenck; 
G e  r i n g ,  S i  e v e r s ;  H e r i n g ,  Kahler,  Haupt,  Bey- 
s  c  ii  1  a  g  ,  E i  c  h  h  o  r  n ;  S  c  h  u  m ,  B  r  a  u n  s.  Viri  doctissimi 
Keil  benevolentia  receptus  sum  in  societatem  philologicam, 
quae  vocatur.  cuius  sodalibus  etiam  nunc  adnumeror.  Atque 
ut  exercitationibus  proseminarii  et  seminarii  per  septem 
semestria  interessem,  benigne  concesserunt  K  e  i  1 ,  H  i  1 1  e  r , 
D  i  1 1  e  n  b  e  r  ge  r.  Liberalitate  viri  humanissimi  H  a  y  m  milii 
contigit,  ut  exercitationum  philosophicarum  per  duo  semestria 
participi  esse  mihi  liceret.  —  His  viris  doctissimis  cum 
omnibus  tum  Henrico  Keil  optime  de  me  merito  gratias 
ago  maximas. 

